Illum, l-Unjoni Ewropea kkontestat fl-Organizzazzjoni Dinjija tal-Kummerċ (WTO) il-prattiki sistemiċi li jisfurzaw lill-kumpaniji Ewropej iċedu teknoloġija u know-how sensittivi bħala prekundizzjoni biex isir negozju fiċ-Ċina. Din l-azzjoni legali tibni fuq każ imniedi mill-UE f'Ġunju 2018. Permezz ta' din il-mossa, l-UE twessa' b'mod sinifikanti u tapprofondixxi l-ambitu tal-azzjoni tagħha fi ħdan id-WTO kontra miżuri Ċiniżi dwar trasferimenti tat-teknoloġija forzati. Dan il-pass huwa meħud fl-isfond ta' sejbiet addizzjonali rigward l-inkompatibilità tal-miżuri Ċiniżi dwar l-approvazzjoni tal-investimenti u l-protezzjoni tad-drittijiet ta' proprjetà intellettwali tal-kumpaniji barranin mar-regoli multilaterali miftiehma. Il-Kummissarju għall-Kummerċ Cecilia Malmström qalet: “Ma nistgħux nittolleraw li l-prezz li jrid jitħallas għall-investiment fiċ-Ċina jkun li l-kumpaniji tal-UE jridu jċedu teknoloġija prezzjuża. Dan imur b'mod ċar kontra r-regoli li ċ-Ċina impenjat ruħha li tirrispetta meta ngħaqdet mad-WTO. Illum, qed inressqu sfida legali aktar wiesa' u sistemika, peress li nemmnu li din hija kwistjoni ewlenija li taffettwa lill-kumpaniji Ewropej li jagħmlu negozju fiċ-Ċina. Hija kwistjoni li tista' u għandha tiġi solvuta fil-qafas multilaterali.” Fit-talba riveduta tagħha lid-WTO, l-UE qed tikkontesta liġijiet Ċiniżi li jirregolaw: - l-approvazzjoni ta' investimenti fl-oqsma tal-vetturi elettriċi (vetturi li jaħdmu bl-enerġija ġdida) u tal-bijoteknoloġija (żrieragħ tal-għelejjel), parti mis-setturi strateġiċi tal-pjan “Made in China 2025”, - l-approvazzjoni ta' impriżi konġunti intersettorjali, li jimponu rekwiżiti ta' prestazzjoni fuq kumpaniji barranin li joperaw fiċ-Ċina, u jillimitaw il-libertà ekonomika u kuntrattwali ta' kumpaniji barranin fuq l-investimenti u t-trasferimenti tat-teknoloġija. L-hekk imsejħa rekwiżiti ta' prestazzjoni jisforzaw jew jipperswadu lill-kumpaniji Ewropej biex jittrasferixxu t-teknoloġija lejn impriżi konġunti tagħhom ma' sħab Ċiniżi bi skambju għall-approvazzjonijiet amministrattivi mill-awtoritajiet Ċiniżi. Il-kumpaniji barranin huma meħtieġa wkoll iwettqu attivitajiet ta' riċerka u żvilupp fiċ-Ċina. Fiż-żmien meta ngħaqdet mad-WTO, iċ-Ċina impenjat ruħha li ma timponix rekwiżiti ta' prestazzjoni bi skambju għal approvazzjonijiet ta' investiment, u li tippreserva l-libertà kuntrattwali tal-kumpaniji fiċ-Ċina, b'mod partikolari fil-kuntest tal-investimenti u tat-trasferimenti tat-teknoloġija. L-UE ssostni, għalhekk, li l-miżuri ta' politika attwali Ċiniżi huma bi ksur tal-impenji legali taċ-Ċina. Il-miżuri li ġew ikkontestati llum jingħaqdu ma' dak li kienet kopriet l-UE fl-azzjoni legali inizjali tagħha li saret f'Ġunju 2018. It-talba preċedenti kienet tirrigwarda xi dispożizzjonijiet tar-Regolament dwar l-importazzjoni u l-esportazzjoni tat-teknoloġiji (“TIER”) u r-Regolament għall-Implimentazzjoni tal-Liġi dwar Impriżi Konġunti bejn Impriżi Ċiniżi u dawk Barranin (ir-“Regolament JV”), peress li huma jmorru kontra r-regoli tad-WTO ta' trattament indaqs għal kumpaniji nazzjonali u barranin u jillimitaw b'mod mhux xieraq id-drittijiet tal-impriżi tal-UE, fost l-oħrajn fir-rigward ta' brevetti. Sfond It-talba għal konsultazzjonijiet tibda formalment il-proċedimenti ta' soluzzjoni tat-tilwim tad-WTO. Jekk il-konsultazzjonijiet ma jilħqux soluzzjoni sodisfaċenti fi żmien 60 jum, l-UE tista' titlob lid-WTO biex tistabbilixxi bord ħalli jiddeċiedi dwar il-kompatibilità tal-miżuri taċ-Ċina mad-WTO. Aktar informazzjoni Talba ta' konsultazzjoni ġdida tal-UE Talba ta' konsultazzjoni preċedenti tal-UE Is-soluzzjoni tat-tilwim tad-WTO, fil-qosor Il-politika kummerċjali u l-proprjetà intellettwali tal-UE Relazzjoni kummerċjali tal-UE maċ-Ċina